የፕሪሚየር ሊግ 3ኛ ሳምንት ቅድመ ጨዋታ ዜናዎች
የኢትዮጵያ ፕሪሚየር ሊግ ከረጅም ጊዜ መቋረጥ በኋላ የ3ኛ ሳምንት ጨዋታዎችን በዚህ ሳምንት መጨረሻ ያስተግዳል፡፡ ሶከር ኢትዮጵያም ከየክለቦቹ ነገ እና ከነገ በስቲያ የሚደረጉ ጨዋታዎች የሚያመልጧቸው ተጫዋቾችን አጠናቅራ እንዲህ አሰናድታለች፡፡  ሁለቱንም ጨዋታ አቻ በመውጣት የጀመረው ሀዋሳ ከነማ አሁንም የአጥቂው ተመስገን ተክሌን ግልጋሎት አያገኝም፡፡ በውድድር ዘመኑ በጉዳት ምክንያት ምንም ጨዋታ ያላደረገው ተመስገን ከጉዳቱ ለማገገም ጊዜ ያስፈልገዋል ተብሏል፡፡ ዘንድሮ ቡድኑን ተቀላቅሎ ጥሩ እየተንቀሳቀሰ የሚገኘው ኃይማኖት ወርቁ በልምምድ ጨዋታ በደረሰበት ጉዳት ከነገው ጨዋታ ውጪ መሆኑ ተረጋግጧል፡፡ከሀዲያ ሆሳእና በኩል ምንም የተጫዋች ጉዳት የለም፡፡  ሲዳማ ቡና የመስመር አማካዩ እንዳለ ከበደን ወደ ሜዳ ይዞ እንደማይገባ ሲረጋገጥ በክረምቱ መኪና አደጋ ደርሶባቸው የነበሩት ዋና አሰልጣኙ ዘላለም ሽፈራው በውድድር አመቱ ለመጀመርያ ጊዜ ቡድናቸውን እየመሩ የነጥብ ጨዋታ ያደርጋሉ፡፡  ኢትዮጵያ ቡና የሊጉ መሪ አዳማ ከነማን በሚያስተናግድበት ጨዋታ 5 ተጫዋቾችን ያጣል፡፡ ከወላይታ ድቻ ጋር በተደረገው የእርዳታ ማሰባሰብያ ጨዋታ ከባድ ጉዳት ያስተናገደው ግብ ጠባቂው ሀሪሰን ሀሶው የማይሰለፍ ሲሆን የመስመር ተከላካዩ አህመድ ረሺድ እና አጥቂው ያቡን ዊልያም በጉዳት የማይሰለፉ ተጫዋቾች ናቸው፡፡ መጠነኛ ጉዳት ያለባቸው አካሉ አበራ እና አማኑኤል ዮሃንስ ለጨዋታው የመድረሳቸው ጉዳይ አጠራጣሪ ነው፡፡ 3ኛ ደረጃ ላይ የሚገኘው ደደቢት በብሄራዊ ቡድን ጨዋታ በብሽሽቱ ላይ ጉዳት የገጠመው ስዩም ተስፋዬን አያሰልፍም፡፡ ለደደቢት እንደ መልካም ዜና የሚታየው የተካልኝ ደጀኔ እና ዳዊት ፍቃዱ ከጉዳታቸው ሙሉ ለሙሉ አገግመው ልምምድ መጀመራቸው ነው፡፡